Kryeministri Nano përpiqet të shmangë përplasjen direkte me rivalin politik Meta - 2003-07-31
Kreu i PS-së e bën një gjë të tillë, sepse nuk do situatë konfliktesh para zgjedhjeve vendore, si edhe për të treguar se nuk futet në k
Kryeministri Fatos Nano duket se kërkon të shmangë përfshirjen në një përplasje direkte me rivalin e tij politik ilir Meta dhe deputetët që e përkrahin atë. Së pari sepse një situatë e tillë do të fuste partinë në një vorbull konfliktesh që duke u shtrirë edhe në strukturat e bazës do ta dëmtonin partinë e tij përpara zgjedhjeve vendore. Së dyti, edhe për t’i dhënë vetes imazhin e atij që nuk futet në konflikte personale, duke dashur ta mbajë këtë çështje në nivele parimore të mbrojtjes së partisë dhe garantimin e fitores në votimet e tetorit. Kryeministri dhe kryetari i Partisë Socialiste, duket se do të veprojë në hije duke i kundërvënë kundërshtarëve të tij strukturat e partisë. Siç ndodhi dy ditë më parë kur një valë peticionesh dhe telegramesh nga rrethet u derdhën në kryeqytet për të treguar mbështetjen ndaj kryetarit të partisë. Jo më kot zoti Nano është kapur fort pas interpretimit të faktit që votat e përkrahësve të zotit Meta u bashkuan me ato të opozitës së Sali Berishës: Një akuzë të cilën të mërkurën zoti Meta e hodhi poshtë duke sulmuar zotin Nano për flirte me liderin e Partisë Demokratike. Të enjten duke folur përpara drejtuesve lokalë të partisë së tij, zoti Nano i ftoi përkrahësit e zotit Meta që të mendojnë të kontribuojnë në fitoren e zgjedhjeve, ndërsa u kërkoi strukturave të partisë të shmangin konfliktet e brendshme: tha ai. Kryeministri Nano i paralajmëroi kundërshtarët e tij, se do të mbanin përgjegjësi nëse do të dëmtonin fitoren e partisë në votimet e 12 tetorit: Një ditë më parë zoti Meta lëshoi akuza të rënda ndaj kryeministrit. Ai foli për uzurpim dhe absolutizim të pushtetit dhe partisë nga ajo që e cilësoi si banda e Fatos Nanos. Sipas zotit Meta, kryeministri është rrethuar nga një grup stalinistësh dhe përfaqësuesish të krimit ekonomik që kërkojnë të monopolizojnë gjithë pushtetin.//kk//